.….. (sz.) napirend

**E L Ő T E R J E S Z T É S**

**a Képviselő-testület 2023. november 30-i rendes ülésére**

**Tárgy: Javaslat Budapest Főváros II. Kerületi Önkormányzat Képviselő-testületének a köztisztviselők közszolgálati jogviszonyával kapcsolatos egyes kérdésekről szóló 3/2021.(I.26.) önkormányzati rendeletének módosítására**

**Készítette:** …………………………….……

Zsengellér Krisztina

humánpolitikai osztályvezető

**Egyeztetve:** ………………………….………

dr. Varga Előd Bendegúz

alpolgármester

**Látta:** ………………………………….

dr. Szalai Tibor

jegyző

**Látta:** ………………………………….

dr. Silye Tamás

igazgató

*A napirend tárgyalása zárt ülést nem igényel.*

**Tisztelt Képviselő-testület!**

A közszolgálati tisztviselőkről szóló 2011. évi CXCIX. törvény (a továbbiakban: Kttv.) 232. § (3) bekezdése felhatalmazást ad a Képviselő-testületnek arra, hogy - a Kormány ajánlásának figyelembevételével - a rendes szabadság kiadására *igazgatási szünetet* rendeljen el, azzal a megkötéssel, hogy az ilyen módon kiadott rendes szabadság nem haladhatja meg a köztisztviselő adott évre megállapított alapszabadságának a háromötödét, azaz 15 napot. A Hivatalban munkaviszonnyal foglalkoztatottak esetében a munkavállaló az adott évben a rendelkezésre álló szabadnapokból 7 napot vehet igénybe a kérésének megfelelően. A köztisztviselők közszolgálati jogviszonyával kapcsolatos egyes kérdésekről szóló 3/2021. (I.26.) önkormányzati rendelet 2. § (1) bekezdése jelenleg úgy állapítja meg az igazgatási szünetet, hogy annak időtartama az év végi két ünnep - karácsony és újév - közötti munkanapokra terjed ki azzal, hogy 2022. évre vonatkozóan ezen időszakot 2023. január 6. napjáig meghosszabbítva állapította meg, mely rendelet a Hivatal köztisztviselőire és munkavállalóira egyaránt vonatkozik.

A 2023. évi téli igazgatási szünet elrendeléséről szóló 407/2023.(VIII.30.) Korm. rendelet a kormányzati igazgatási szervek dolgozóira vonatkozóan 2023. december 27. napjától 2024. január 1. napjáig állapítja meg az igazgatási szünetet, melytől az önkormányzatok az igazgatási szünetről szóló 2023. évi XXVI. törvény 7. § (6) bekezdése alapján eltérhetnek.

Tekintettel arra, hogy a Hivatalban az elmúlt években jellemzően a munkatársak közel   
40-50%-a a karácsony előtti és az újév utáni héten vett igénybe 2-3 napos szabadságot, **javasolom, hogy a Képviselő-testület 2023. évben az év végi két ünnep közötti (december 27-29.) igazgatási szünet 3 napos időtartamát hosszabbítsa meg 2024. január 3. napjáig (további 2 nappal), összesen 5 munkanapra**.

A javaslat elfogadása amellett, hogy a Polgármesteri Hivatal rezsiköltségének mérsékléséhez is hozzájárulna, nagymértékben megkönnyítené, segítené az iskoláskorú gyermeke(ke)t nevelő dolgozók részére a téli szünetben a gyermekfelügyelet biztosítását.

Kérem a Tisztelt Képviselő-testületet a rendelet-módosítás elfogadására!

A rendelet módosítás elfogadásához **minősített többségű** szavazati arány szükséges**.**

B u d a p e s t, 2023. november 20.

**Örsi Gergely**

**polgármester**

**Budapest Főváros II. Kerületi Önkormányzat Képviselő-testületének /2023. ( . .) önkormányzati rendelete**

**a köztisztviselők közszolgálati jogviszonyával kapcsolatos egyes kérdésekről szóló 3/2021.  
(I. 26.) önkormányzati rendelet módosításáról**

Budapest Főváros II. Kerületi Önkormányzat Képviselő-testülete a közszolgálati tisztviselőkről szóló 2011. évi CXCIX. törvény 232. § (3) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 25. §-ában meghatározott feladatkörében eljárva a következőket rendeli el:

**1. §**

A köztisztviselők közszolgálati jogviszonyával kapcsolatos egyes kérdésekről szóló 3/2021.(I.26.) önkormányzati rendelet 2. § (1) bekezdése helyébe a következő rendelkezés lép:

„(1) A Hivatalban az igazgatási szünet időtartama az év végi két ünnep – karácsony és újév – közötti munkanapokra terjed ki. A 2023. évre vonatkozó igazgatási szünet további 2 nappal meghosszabbodik, amelynek időtartama 2023. december 27. napjától 2024. január 3. napjáig tart.”

**2. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

|  |  |
| --- | --- |
| **Örsi Gergely** **polgármester** | **dr. Szalai Tibor** **jegyző** |

Általános indokolás

Figyelemmel a 2023. évi téli igazgatási szünet elrendeléséről szóló 407/2023. (VIII. 30.) Korm. rendelet és az igazgatási szünetről szóló 2023. évi XXVI. törvény 7. § (6) bekezdésének rendelkezésére, takarékossági okokból, továbbá az iskoláskorú gyermeke(ke)t nevelő dolgozók részére a téli szünetben a gyermekfelügyelet biztosításának elősegítésére a 2023-as évre vonatkozóan javasolt a téli igazgatási szünet meghosszabbítása két munkanappal.

Részletes indokolás

**Az 1. §-hoz**

A 2023. évre vonatkozó igazgatási szünet szabályozását állapítja meg.

**A 2. §-hoz**

Hatályba léptető és hatályon kívül helyező rendelkezéseket tartalmaz.